Πάπας Λέων ΙΔ΄

Ο **Πάπας Λέων ΙΔ΄ **(κατά κόσμον **Ρόμπερτ Φράνσις Πρίβοστ**, , Σικάγο, 14 Σεπτεμβρίου 1955) είναι Αμερικανός ρωμαιοκαθολικός ιεράρχης, ο 267ος επικεφαλής της Ρωμαιοκαθολικής Εκκλησίας και του Κράτους του Βατικανού από τις 8 Μαΐου 2025.

Ο Πρίβοστ γεννήθηκε στο Σικάγο και μεγάλωσε στο προάστιο του Ντόλτον. Έγινε μοναχός του Τάγματος του Αγίου Αυγουστίνου το 1977 και χειροτονήθηκε ιερέας το 1982. Σπούδασε στο Ποντιφικό Πανεπιστήμιο του Αγίου Θωμά Ακινάτη στη Ρώμη. Υπηρέτησε ως ιεραπόστολος στο Περού τις δεκαετίας του 1980 και του 1990, κατά τη διάρκεια των οποίων μάλιστα υπηρέτησε και ως ενοριακός ιερέας, καθηγητής σεμιναρίου και τοποτηρητής. Εκλέχθηκε ηγούμενος του Τάγματος του Αγίου Αυγουστινού και έδρα του έγινε η Ρώμη από το 2001 εώς το 2013, ταξιδεύοντας σε όλων τον κόσμο λόγω της θέσης του αυτής. Γύρισε στο Περού έχοντας διοριστεί επίσκοπος του Τσικλάγιο το 2015 μέχρι το 2013. Το 2023, ο πάπας Φραγκίσκος τον διόρισε έπαρχο του Δικαστηρίου για τους Επισκόπους στη Ρώμη, και πρόεδρο της Ποντιφικής Επιτροπής για τη Λατινική Αμερική. Την ίδια χρονιά ο πάπας Φραγκίσκος επίσης τον ανύψωσε στο αξίωμα του καρδινάλιου.

Ο Λέων ΙΔ΄ είναι ο πρώτος Βορειοαμερικανός που εκλέγεται Πάπας, ο πρώτος που προέρχεται από αγγλόφωνη χώρα μετά τον Αδριανό Δ΄ τον 12ο αιώνα (που ήταν ο μοναδικός Άγγλος που υπήρξε ποτέ Πάπας), και επίσης ο πρώτος υπήκοος ΗΠΑ και Περού (πολιτογραφημένος από το 2015). Είναι ο πρώτος Πάπας που προέρχεται από το Τάγμα του Αγίου Αυγουστίνου και ο έβδομος από τάγματα που ακολουθούν τον κανόνα του Αγίου Αυγουστίνου (Αυγουστινιανοί). Είναι, επίσης, ο πρώτος Πάπας που ονομάζεται Λέων μετά το θάνατο του Λέοντα ΙΓ΄ το 1903, καθώς και ο πρώτος Πάπας που γεννήθηκε μετά τον Δεύτερο Παγκόσμιο Πόλεμο.

## Σταδιοδρομία
Ο Ρόμπερτ Φράνσις Πρίβοστ γεννήθηκε στις 14 Σεπτεμβρίου 1955 στο Σικάγο των Ηνωμένων Πολιτειών, όπου πέρασε το πρώτο μέρος της ιερατικής σταδιοδρομίας του στο Τάγμα του Αγίου Αυγουστίνου, στο οποίο εντάχθηκε από νεαρή ηλικία. Η μητέρα του, Μίλντρεντ Άγκνες Μαρτίνεζ (1912-1990), βιβλιοθηκονόμος στο επάγγελμα, ήταν γεννημένη στο Σικάγο με ισπανική και κρεολική καταγωγή και ο πατέρας του, Λούις Μάριους Πρίβοστ (1920-1997), βετεράνος του Β΄ Παγκοσμίου Πολέμου, εκπαιδευτικός και προϊστάμενος πρωτοβάθμιας εκπαίδευσης ήταν ιταλικής και γαλλικής καταγωγής. Έχει δύο μεγαλύτερους αδελφούς, τον Λούις και τον Τζον. 

Ως μέρος της αυγουστινιανής ιεραποστολής, υπηρέτησε στο Περού από το 1985 έως το 1986 και ξανά από το 1988 έως το 1998 ως ενοριακός πάστορας, αξιωματούχος επισκοπής, δάσκαλος σεμιναρίου και διαχειριστής. Στη συνέχεια εξελέγη Ηγούμενος του Τάγματος, θέση την οποία κατείχε από το 2001 έως την απόσυρσή του το 2013.

Ο Πάπας Φραγκίσκος διόρισε τον Πρίβοστ ως επίσκοπο της πόλης Τσικλάγιο κατά την επιστροφή του στο Περού. Υπηρέτησε σε αυτό τον ρόλο από το 2015 έως το 2023, όταν και έγινε καρδινάλιος. Στο διάστημα αυτό ανέπτυξε έντονη ιεραποστολική και κοινωνική δράση και μάλιστα το 2015, ο Πρίβοστ πολιτογραφήθηκε Περουβιανός πολίτης (αν και με την υπηκοότητα του Βατικανού), όπως επιβεβαιώθηκε από το Εθνικό Πολιτικό Μητρώο του Περού. 

Με την προαγωγή του σε καρδινάλιο, διορίστηκε Έπαρχος του Δικαστηρίου για τους Επισκόπους, ένας εξέχων ρόλος που ενίσχυσε το προφίλ του ως δυνητικού παπικού υποψηφίου. Διορίστηκε επίσης πρόεδρος της Ποντιφικής Επιτροπής για τη Λατινική Αμερική.

Στις 6 Φεβρουαρίου 2025, ο Πάπας Φραγκίσκος προήγαγε τον Πρίβοστ σε καρδινάλιο-επίσκοπο, ονομάζοντας τον τιτουλάριο της προαστιακής Επισκοπής του Αλμπάνο στην επαρχία της Ρώμης.

## Παποσύνη (2025 – σήμερα)

### Εκλογή
Στις εικασίες πριν το κονκλάβιο του 2025, ο Πρεβόστ δεν θεωρούνταν πιθανός για το αξίωμα του πάπα σε σύγκριση με πιο προβεβλημένους υποψήφιους, αν και σημειωνόταν ότι ήταν σύμμαχος του Πάπα Φραγκίσκου και πιθανός υποψήφιος συναίνεσης. Η αμερικανική του καταγωγή είχε θεωρηθεί πιθανό εμπόδιο για την υποψηφιότητά του, αντανακλώντας τη δυσφορία για την ενίσχυση της γεωπολιτικής ισχύος των Ηνωμένων Πολιτειών. Ο Πρεβόστ το γνώριζε καλά αυτό, εξηγώντας σε έναν φίλο με γραπτό μήνυμα: *«Είμαι Αμερικανός, δεν μπορώ να εκλεγώ»*. Οι υποστηρικτές του υποστήριζαν ότι αντιπροσώπευε μια «αξιοπρεπή μεσαία οδό».

Ο Πρεβόστ εξελέγη πάπας στις 8 Μαΐου 2025, τη δεύτερη ημέρα του κονκλαβίου, στην τέταρτη ψηφοφορία. λευκός καπνός εμφανίστηκε από την Καπέλα Σιξτίνα στις 18:07 (19:07 ώρα Ελλάδος), σηματοδοτώντας στο κοινό ότι είχε εκλεγεί πάπας. Αφού αποδέχθηκε την εκλογή του και υιοθέτησε το παπικό του όνομα, ο Λέων αγκάλιασε τους συναδέλφους καρδιναλίους καθώς έβγαινε από την Καπέλα Σιξτίνα. 

Μία ώρα μετά την εμφάνιση του λευκού καπνού ο καρδινάλιος Ντομινίκ Μαμπερτί, πρωτοδιάκονος του Κολλεγίου των Καρδιναλίων, έκανε την παραδοσιακή ανακοίνωση «*[[Habemus papam]]*» («Έχουμε πάπα»). Από την κεντρική λότζια της Βασιλικής του Αγίου Πέτρου, πρόφερε το πλήρες όνομα του Πρίβοστ και ανακοίνωσε το παπικό όνομα. Ο Πάπας Λέων ΙΔ΄ εμφανίστηκε στη συνέχεια στο μπαλκόνι με παραδοσιακά παπικά άμφια για να χαιρετήσει τα συγκεντρωμένα πλήθη. Τα πρώτα του λόγια ως Πάπας από το μπαλκόνι της Βασιλικής του Αγίου Πέτρου ήταν: «*Ειρήνη σε όλους σας*». Η πρώτη του ομιλία ήταν αρχικά στα ιταλικά και μετά στα ισπανικά ενώ στη συνέχεια έδωσε την πρώτη του ευλογία «*[[Urbi et orbi]]*» (προς την πόλη της Ρώμης και την οικουμένη).

Ο Λέων εμφανίστηκε φορώντας την παραδοσιακή παπική στολή και τη μωβ κάπα *mozzetta,* ενδύματα που ο Πάπας Φραγκίσκος δεν είχε φορέσει κατά τον χαιρετισμό του κόσμου μετά την εκλογή του. Ο επιστήθιος σταυρός του ήταν αυτός που φορούσε κατά το κονκλάβιο, δώρο από τον Γενικό Μεταφορέα του Τάγματος των Αυγουστινιανών όταν έγινε καρδινάλιος, και περιείχε λείψανα του Αγίου Αυγουστίνου και της μητέρας του Αγίας Μόνικης, μεταξύ άλλων. 

Ο Λέων ΙΔ΄ είναι ο πρώτος πάπας από το Τάγμα του Αγίου Αυγουστίνου και ο δεύτερος πάπας από την Αμερική (μετά τον Πάπα Φραγκίσκο), και καταμετράται ως ο 267ος πάπας. Είναι διπλός υπήκοος του Περού και των Ηνωμένων Πολιτειών. Είναι ο πρώτος Αμερικανός πάπας, με την έννοια ότι είναι ο πρώτος γεννημένος στις Ηνωμένες Πολιτείες. Είναι ο δεύτερος που έχει ως μητρική γλώσσα τα αγγλικά, μετά τον Άγγλο Αδριανό Δ΄ (1154–1159), ο οποίος μιλούσε Μεσαία Αγγλικά. Ο Λέων είναι επίσης ο πρώτος πάπας που γεννήθηκε μετά τον Β΄ Παγκόσμιο Πόλεμο και κατά τη διάρκεια του Ψυχρού Πολέμου. Ενώ ο Λέων είναι ο πρώτος πάπας από το Τάγμα του Αγίου Αυγουστίνου, έξι προηγούμενοι πάπες ανήκαν σε άλλα τάγματα που ακολουθούσαν τον Κανόνα του Αυγουστίνου.

### Ενθρόνιση
Στις 9 Μαΐου, την επομένη της εκλογής του, ο Λέων τέλεσε την πρώτη του Λειτουργία ως πάπας στην Καπέλα Σιξτίνα ενώπιον του συγκεντρωμένου Κολεγίου των Καρδιναλίων. Κατά τη διάρκεια της Λειτουργίας, κήρυξε εναντίον της έλλειψης πίστης στον κόσμο και μίλησε για μια Εκκλησία που θα λειτουργούσε ως «*φάρος που φωτίζει τις σκοτεινές νύχτες αυτού του κόσμου*». Τα μέσα ενημέρωσης ανέφεραν ότι ο Λέων θα εγκαθίστατο μόνιμα στα παπικά διαμερίσματα στο Αποστολικό Παλάτι, αντί στη Domus Sanctae Marthae όπου διέμενε ο Φραγκίσκος.

Η Λειτουργία ενθρόνισης του Λέοντα τελέστηκε στις 18 Μαΐου στην Πλατεία του Αγίου Πέτρου. Κατά τη διάρκεια της Λειτουργίας, έλαβε το παλλίον και το Δαχτυλίδι του Ψαρά ενώπιον 12 εκπροσώπων του λαού του Θεού, περιλαμβανομένων καρδιναλίων και επισκόπων, οι οποίοι ορκίστηκαν υπακοή στον νέο πάπα. Στις 25 Μαΐου, εγκαταστάθηκε επίσημα ως Επίσκοπος Ρώμης σε τελετή στον Καθεδρικό Ναό του Αγίου Ιωάννη του Λατερανού.

### Αντιδράσεις και αντίκτυπος μετά την εκλογή
Στη Τσικλάγιο του Περού, όπου ο Πάπας Φραγκίσκος είχε υπηρετήσει ως ιερέας, χιλιάδες συγκεντρώθηκαν στην κεντρική πλατεία της πόλης για μια λειτουργία μετά την εκλογή του Λέοντα. Παρόμοιες λειτουργίες τελέστηκαν σε όλο το Περού. Στις Ηνωμένες Πολιτείες, περισσότεροι από 30.000 Αμερικανοί συγκεντρώθηκαν στο *Rate Field* του Σικάγο για μια εορτή με επίκεντρο τη νεολαία, όπου προβλήθηκε βιντεοσκοπημένο μήνυμα του Λέοντα ΙΔ΄, ο οποίος κάλεσε τους καθολικούς να είναι «φάροι ελπίδας».

Πολιτικοί ηγέτες έστειλαν τα συγχαρητήριά τους. Ο Πρόεδρος των ΗΠΑ Ντόναλντ Τραμπ δήλωσε ότι πρόκειται για «*μια* *μεγάλη τιμή για τη χώρα μας*», ενώ ο Αντιπρόεδρος Τζει Ντι Βανς, καθολικός, μίλησε για καθολικούς και άλλους χριστιανούς που προσεύχονται «για το επιτυχές έργο του στην ηγεσία της Εκκλησίας». Ο Πρόεδρος του Ευρωπαϊκού Συμβουλίου Αντόνιο Κόστα είπε ότι ήταν «μια στιγμή ελπίδας».

## Τοποθετήσεις

Το παπικό όνομα που επέλεξε ο Πρεβόστ δόθηκε προς τιμήν του Πάπα Λέοντα ΙΓ΄ (1878–1903), του οποίου η εγκύκλιος *Rerum novarum* καθιέρωσε τη σύγχρονη καθολική κοινωνική διδασκαλία και προώθησε τα εργασιακά δικαιώματα. Σύμφωνα με τον διευθυντή του Γραφείου Τύπου της Αγίας Έδρας Ματέο Μπρούνι, η επιλογή αυτή είναι «ξεκάθαρη αναφορά στις ζωές των ανδρών και γυναικών, στην εργασία τους – ακόμη και σε μια εποχή που χαρακτηρίζεται από την τεχνητή νοημοσύνη».

Σύμφωνα με τον καρδινάλιο Φερνάντο Τσομαλί της Χιλής, ο Λέων του είπε ότι η επιλογή του παπικού ονόματος βασίζεται στην ανησυχία του για τις πολιτιστικές μετατοπίσεις του κόσμου, έναν τύπο Κοπερνίκειας Επανάστασης που περιλαμβάνει την τεχνητή νοημοσύνη και τη ρομποτική. Ο Τσομαλί είπε: «Εμπνεύστηκε από τον Λέοντα ΙΓ΄, ο οποίος εν μέσω της Βιομηχανικής Επανάστασης έγραψε την εγκύκλιο *Rerum novarum*, εγκαινιάζοντας έναν σημαντικό διάλογο ανάμεσα στην εκκλησία και τον σύγχρονο κόσμο». Ο ίδιος ο Λέων εξήγησε ότι *«η εκκλησία προσφέρει σε όλους τον θησαυρό της κοινωνικής της διδασκαλίας ως απάντηση σε μια ακόμη βιομηχανική επανάσταση και σε εξελίξεις στον τομέα της τεχνητής νοημοσύνης που θέτουν νέες προκλήσεις για την υπεράσπιση της ανθρώπινης αξιοπρέπειας, της δικαιοσύνης και της εργασίας»*.

Σε συνέντευξη τον Μάιο του 2023, ο Πρεβόστ τόνισε την ανάγκη για σύνεση και υπευθυνότητα στη χρήση των μέσων κοινωνικής δικτύωσης ώστε να αποφευχθεί *«η τροφοδότηση διχασμών και αντιπαράθεσης»* και η *«βλάβη στην κοινωνία της Εκκλησίας»*. Αυτή η άποψη συνάδει με την τάση του να μιλά *«με προσοχή και μεγάλη περίσκεψη»*, όπως τον περιέγραψε ο Κρίστοφερ Γουάιτ, ανταποκριτής του *National Catholic Reporter* στο Βατικανό.

Το *National Catholic Reporter* δήλωσε ότι ο Λέων ΙΔ΄ είναι δεσμευμένος στον οικουμενισμό με άλλες χριστιανικές ομολογίες. Στην ενθρόνισή του, αναφέρθηκε σε «αδελφές Χριστιανικές Εκκλησίες» και προσευχήθηκε για *«μια ενωμένη εκκλησία, σημείο ενότητας και κοινωνίας, που γίνεται προζύμι για έναν συμφιλιωμένο κόσμο»*. Το πρώτο διεθνές ταξίδι του Λέοντα ΙΔ΄ ως πάπα πραγματοποιήθηκε στα τέλη Νοεμβρίου 2025 στην Τουρκία και τον Λίβανο, για να γιορτάσει την 1700ή επέτειο της Α΄ Οικουμενικής Συνόδου της Νικαίας μαζί με άλλους χριστιανούς.

### Εκκλησιαστική πολιτική
Το πρώτο μήνυμα του νέου πάπα τόνισε τον χαιρετισμό ειρήνης του αναστημένου Ιησού «που έδωσε τη ζωή του για το ποίμνιο του Θεού», δίνοντας «μια άοπλη και αφοπλιστική ειρήνη». Ο Λέων είπε ότι ήθελε να συνεχίσει την κηρυγματική ευλογία του Πάπα Φραγκίσκου: *«Ο Θεός νοιάζεται για σας, ο Θεός σας αγαπά όλους, και το κακό δεν θα υπερισχύσει! Είμαστε όλοι στα χέρια του Θεού»*. Τα θέματα του πρώτου μηνύματός του περιλάμβαναν τον Ιησού ως φως που χρειάζεται ο κόσμος, την ανάγκη να γίνει η Εκκλησία ιεραποστολική μέσω διαλόγου και ανοικτότητας, την πιστότητα στο Ευαγγέλιο, τη συνοδικότητα, την ενότητα της εκκλησίας για ειρήνη και δικαιοσύνη, την εγγύτητα προς όσους υποφέρουν και την προσευχή στη Μαρία. Δύο φορές ανέφερε την ανάγκη να μην υπάρχει φόβος και τόνισε τη βοήθεια του Θεού για *«να χτίσουμε γέφυρες»* ώστε *«να είμαστε όλοι ένας λαός πάντοτε εν ειρήνη»*.

Στην πρώτη του ομιλία ως πάπας προς τους καρδιναλίους, ο Λέων διακήρυξε την «πλήρη δέσμευσή του» στην εκκλησιαστική πορεία που χάραξε η Β΄ Σύνοδος του Βατικανού. Εξήρε τη διευκρίνιση αυτής της πορείας από τον Πάπα Φραγκίσκο μέσω της *Evangelii Gaudium*, της Χαράς του Ευαγγελίου, και υπογράμμισε έξι «ευαγγελικές αρχές», τις οποίες θεωρεί διαχρονικές και αποκαλυπτικές του ελέους του Θεού: η πρωτοκαθεδρία του Χριστού στο κήρυγμα· η ιεραποστολική μεταστροφή ολόκληρης της χριστιανικής κοινότητας· η συλλογικότητα και η συνοδικότητα· η προσοχή στο *sensus fidei*, την ικανότητα όλου του λαού να αισθάνεται την πίστη, ειδικά μέσα από τη λαϊκή ευσέβεια· η στοργική φροντίδα για τους ελάχιστους και τους απορριφθέντες· και ο διάλογος με τον σύγχρονο κόσμο.

Το επισκοπικό σύνθημα του Λέοντα ΙΔ΄ είναι *In illo Uno unum* («Εν τω Ενί, είμαστε ένα»). Κατά την επίσημη έναρξη του ποντιφικάτου του, στη Λειτουργία ενθρόνισης, ζήτησε «*η πρώτη μεγάλη επιθυμία μας να είναι για μια ενωμένη Εκκλησία, σημείο ενότητας και κοινωνίας, που γίνεται προζύμι για έναν συμφιλιωμένο κόσμο*». Σημειώνοντας ότι υπάρχει «*υπερβολική διχόνοια*» στον κόσμο, υπογράμμισε ότι «*οι δύο διαστάσεις της αποστολής*» του παπικού αξιώματος είναι «*η αγάπη και η ενότητα*», καθώς η εξουσία του είναι «*ζήτημα του να αγαπάς όπως αγάπησε ο Ιησούς*».

Συζητώντας τη χειροτονία γυναικών τον Οκτώβριο του 2023, ο Πρεβόστ δήλωσε ότι η *«πολύ σημαντική και μακρά παράδοση της εκκλησίας»* καθιστά αδύνατο να θεωρηθούν οι γυναίκες ιερεις και ότι «η αποστολική παράδοση είναι κάτι που έχει διατυπωθεί πολύ ξεκάθαρα». Αντιθέτως, παρατήρησε ότι η πιθανότητα για γυναίκες διακόνους έχει αποτελέσει αντικείμενο δύο επιτροπών του Βατικανού, δείχνοντας «διάθεση εξέτασης» του ζητήματος. Επίσης προειδοποίησε ότι η χειροτονία γυναικών ως διακόνων *«δεν λύνει απαραίτητα ένα πρόβλημα»* και μπορεί να δημιουργήσει νέα ζητήματα. Σχολιάζοντας τον διορισμό από τον Πάπα Φραγκίσκο το 2023 τριών γυναικών ως μελών του Δικαστηρίου για τους Επισκόπους, το οποίο τότε προΐστατο, σημείωσε ότι οι απόψεις τους συχνά συμπίπτουν με των άλλων μελών, αλλά μπορούν να εισαγάγουν και νέες, πολύτιμες οπτικές.

Ως καρδινάλιος, ο Πρεβόστ υπήρξε ένθερμος υποστηρικτής της συνοδικότητας, μιας από τις καίριες πρωτοβουλίες του Πάπα Φραγκίσκου. Υπέδειξε ότι η συμμετοχή και η συνυπευθυνότητα όλων των πιστών θα μπορούσε να αντιμετωπίσει την πόλωση μέσα στην εκκλησία. Τον Μάιο του 2023, ο Πρεβόστ είπε ότι η επισκοπική ηγεσία πρέπει να δίνει προτεραιότητα στην πίστη έναντι της διοίκησης. Η πρώτη προτεραιότητα είναι «*να επικοινωνηθεί η ομορφιά της πίστης, η ομορφιά και η χαρά της γνωριμίας με τον Ιησού*». Τον ίδιο μήνα είπε ότι έχει την πεποίθηση πως «*το Άγιο Πνεύμα […] μας ωθεί προς μια ανανέωση*». Δήλωσε ότι όλοι οι πιστοί «καλούνται στη μεγάλη ευθύνη να ζήσουν αυτό που αποκαλώ νέα στάση», η οποία είναι «να ακούμε πρώτα απ’ όλα το Άγιο Πνεύμα, τι ζητά Εκείνος από την Εκκλησία».

### Λειτουργική και τελετουργική πρακτική

Κατά τη θητεία του στο Περού, ο Πρεβόστ περιγραφόταν ως «άψογα ενδεδυμένος» στις θείες λειτουργίες, φορώντας πλήρη άμφια ακόμη και όταν οι θερμοκρασίες το καλοκαίρι στο Τσικλάγιο ξεπερνούσαν τους 29 βαθμούς. Ο ίδιος περιέγραψε τον εαυτό του ως «πολύ υπάκουο» σε λειτουργικά ζητήματα και προέτρεπε να προετοιμάζεται η λειτουργία «*με τον καλύτερο δυνατό τρόπο*». Τον Αύγουστο του 2024, μιλώντας σε μια ενορία της περιοχής του Σικάγο, ο Πρεβόστ δήλωσε ότι «*η λειτουργία πρέπει να είναι όμορφη για να μας βοηθά, να μας ενδυναμώνει στην πίστη μας*». Στην πρώτη του Λειτουργία στην Καπέλα Σιξτίνα ως πάπας, επέλεξε να χρησιμοποιήσει μια παπική *ferula*, ή τελετουργική ράβδο, που είχε φτιαχτεί για τον Βενέδικτο ΙΣΤ΄ και σπάνια είχε χρησιμοποιηθεί από τον Φραγκίσκο. Η *mozzetta* που φόρεσε μετά την εκλογή του, και η *ferula* του Βενέδικτου, θεωρήθηκαν από κάποιους ως «επιστροφή στην κανονικότητα» στην Αγία Έδρα μετά το παπικό αξίωμα του Φραγκίσκου. Ωστόσο, κατά τη Λειτουργία ενθρόνισης στην Πλατεία του Αγίου Πέτρου στις 18 Μαΐου 2025, ο Λέων ΙΔ΄ χρησιμοποίησε τη *ferula* του Πάπα Παύλου ΣΤ΄, η οποία συνδέεται περισσότερο με τον Πάπα Ιωάννη Παύλο Β΄ και χρησιμοποιούνταν συχνά από τον Φραγκίσκο. Ο Πάπας Λέων ΙΔ΄ έλαβε έναν άλλο επιστήθιο σταυρό κατά την εκλογή του, τον οποίο φορά αντί αυτού που είχε στο κονκλάβιο και στην πρώτη του εμφάνιση ως πάπας. Ο σταυρός αυτός είναι ασημένιος, με λείψανα του Μέγα Λέων, του Αγίου Αυγουστίνου, του Αγίου Θωμά του Βιγιανόβα και του μακαριστού Ανσέλμο Πολάνκο Φοντέτσα. Επέλεξε επίσης να επαναφέρει την πρακτική ο ίδιος ο πάπας να απονέμει το παλλίο στους αρχιεπισκόπους, έθιμο που είχε τροποποιήσει ο Φραγκίσκος το 2015. Τον Σεπτέμβριο του 2025 ανακοινώθηκε ότι ο Λέων έδωσε άδεια να τελεστεί η Τριδεντινή Λειτουργία στη Βασιλική του Αγίου Πέτρου τον επόμενο μήνα, η πρώτη φορά που δόθηκε τέτοια άδεια μετά την προκήρυξη του Πάπα Φραγκίσκου *Traditionis custodes* το 2021.

### Κοινωνικά και πολιτικά ζητήματα

#### Επισκόπηση
Στο πλαίσιο της εκκλησιαστικής πολιτικής και θεολογίας, ο Πρέβοστ θεωρείται μετριοπαθής ή κεντρώος, ούτε φιλελεύθερος ούτε συντηρητικός. Τον Απρίλιο του 2025, η ιταλική εφημερίδα *[[la Repubblica]]* ανέφερε ότι ο Πρέβοστ θεωρείται «κοσμοπολίτικη και ντροπαλή φυσιογνωμία», η οποία «εκτιμάται τόσο από συντηρητικούς όσο και από προοδευτικούς» μέσα στην Εκκλησία. Σε συμφωνία με τις επίσημες θέσεις της Εκκλησίας, ο Πρέβοστ αντιτίθεται στην άμβλωση, την ευθανασία, τον γάμο ομοφυλόφιλων και τη θανατική ποινή.

### Ζητήματα ομοφυλόφιλων
Ο Πρέβοστ εξέφρασε επιφυλάξεις σχετικά με τη *«συμπάθεια προς πεποιθήσεις και πρακτικές που αντιβαίνουν στο Ευαγγέλιο»* και δεν υιοθέτησε πλήρως ούτε απέρριψε τη *Fiducia supplicans*, μια διακήρυξη σχετικά με τις ευλογίες για άτομα σε ομόφυλες σχέσεις. Δήλωσε ότι οι εθνικές σύνοδοι επισκόπων θα πρέπει να «ερμηνεύουν και να εφαρμόζουν τέτοιες οδηγίες στα τοπικά τους συμφραζόμενα, δεδομένων των πολιτισμικών διαφορών». Ο Βίκτορ Μανουέλ Φερνάντες, επικεφαλής του δόγματος στο Βατικανό, δήλωσε στην *Il Messaggero* τον Ιούλιο του 2025 ότι πίστευε πως η ευλογία των ομοφυλικών ενώσεων, που είχε εγκριθεί υπό τον Πάπα Φραγκίσκο, θα συνεχιστεί και υπό τον Πάπα Λέοντα. Τον Μάιο του 2025, ο καρδινάλιος Ζαν-Κλοντ Ολέρικ δήλωσε στη *[[La Stampa]]* ότι πίστευε πως ο Λέων «ενδεχομένως να επανερμηνεύσει» τη *Fiducia Supplicans*, αλλά δεν θα την «καταργήσει».

Το 2012, ο Πρέβοστ είχε επικρίνει τη συμπάθεια της ποπ κουλτούρας προς τον «*ομοφυλοφιλικό τρόπο ζωής*» και τις οικογένειες ομοφύλων. Τον Απρίλιο του 2016, αντιτάχθηκε στην ένταξη της «ιδεολογίας του φύλου» στα αναλυτικά προγράμματα των πρωτοβάθμιων σχολείων του Περού, δηλώνοντας ότι αυτή προωθεί «*φύλα που δεν υπάρχουν*». Όταν ρωτήθηκε το 2023 από το *Catholic News Service* αν οι απόψεις του από το 2012 είχαν αλλάξει, ο Πρέβοστ απάντησε ότι «*πολλά έχουν αλλάξει*» και τόνισε ότι η Εκκλησία πρέπει να είναι πιο ανοιχτή και φιλόξενη, αν και υπογράμμισε ότι το δόγμα της Εκκλησίας δεν έχει αλλάξει.

Τον Μάιο του 2025, ο Λέων ΙΔ΄ δήλωσε ότι εναπόκειται στις κυβερνήσεις να οικοδομούν ειρηνικές κοινωνίες *«κυρίως επενδύοντας στην οικογένεια, που θεμελιώνεται στη σταθερή ένωση μεταξύ άνδρα και γυναίκας*». Τον Σεπτέμβριο του 2025, ο Λέων είπε στον πατέρα Τζέιμς Τζ. Μάρτιν, σημαντικό υποστηρικτή της μεγαλύτερης ένταξης των ΛΟΑΤ στην Εκκλησία, ότι θα συνεχίσει την κληρονομιά του Φραγκίσκου, υποδεχόμενος τα ΛΟΑΤΚΙ άτομα στην Εκκλησία. Ο Μάρτιν είπε στο *[[Associated Press]]* ότι η συζήτησή τους «*ήταν πολύ παρηγορητική, πολύ ενθαρρυντική και, ειλικρινά, πολύ διασκεδαστική*».

### Γεωπολιτική
Κατά τη διάρκεια της παραμονής του στο Τσικλάγιο, ο Πρέβοστ παρέμεινε σχετικά ουδέτερος σε εθνικά ζητήματα. Ωστόσο, εν μέσω των διαδηλώσεων στο Περού το 2023, δήλωσε: «*Οι θάνατοι κατά τη διάρκεια των διαδηλώσεων μου προκαλούν μεγάλη λύπη και πόνο […] Ζήτησα να παραμείνω στο Περού· έκανα μάλιστα αυτό το αίτημα στον Άγιο Πατέρα. Δεν ήταν η στιγμή να φύγω.*» Έχει επίσης εκφράσει τη στήριξή του για τις δυσκολίες των Βενεζουελάνων προσφύγων στο Περού. Σχετικά με την κλιματική αλλαγή, ο Πρέβοστ έχει υποστηρίξει πιο δυναμική δράση από την Εκκλησία, δηλώνοντας σε ένα σεμινάριο τον Νοέμβριο του 2024 ότι η «*κυριαρχία πάνω στη φύση*» δεν θα πρέπει να είναι «*τυραννική*».

Στο γεωπολιτικό πεδίο, ο Πρέβοστ έχει υποστηρίξει σταθερά την αποφυγή ένοπλων συγκρούσεων. Καταδίκασε τη ρωσική εισβολή στην Ουκρανία, χαρακτηρίζοντάς την «*μια πραγματική εισβολή, [[Ιμπεριαλισμός|ιμπεριαλιστικής]] φύσης, όπου η Ρωσία επιδιώκει να κατακτήσει εδάφη για λόγους ισχύος*», και σε μία από τις πρώτες μεγάλες ομιλίες του ως Πάπας, ο Λέων κάλεσε για κατάπαυση του πυρός στον πόλεμο της Γάζας. Μετά τα ισραηλινά πλήγματα στο Ιράν τον Ιούνιο του 2025, παρότρυνε τις ιρανικές και ισραηλινές αρχές να ενεργήσουν με «*λογική*». Στις 27 Αυγούστου, ο Λέων είπε: *«Παρακαλώ να επιτευχθεί μόνιμη κατάπαυση του πυρός, να διευκολυνθεί η ασφαλής είσοδος ανθρωπιστικής βοήθειας και να γίνει πλήρης σεβασμός στο ανθρωπιστικό δίκαιο.»* Η *[[The Washington Post|Washington Post]]* μετέδωσε τον Σεπτέμβριο του 2025 ότι ο Λέων είπε πως το Βατικανό «*αυτή τη στιγμή*» δεν μπορεί να ορίσει τον πόλεμο ως «γενοκτονία», αλλά σημείωσε επίσης ότι όλο και περισσότεροι άνθρωποι τον περιγράφουν έτσι. Ο Λέων επίσης προσευχήθηκε για όσους επλήγησαν από τις συγκρούσεις στη νότια Συρία, καθώς και για τις συγκρούσεις Καμπότζης–Ταϊλάνδης το 2025.

Στο κήρυγμα της Πεντηκοστής, λίγο μετά την εκλογή του ως Πάπα, ο Λέων επέκρινε τη «*νοοτροπία του αποκλεισμού*» που εκδηλώνεται από διάφορα εθνικιστικά κινήματα. Το Άγιο Πνεύμα «*γκρεμίζει τα εμπόδια και κατεδαφίζει τα τείχη της αδιαφορίας και του μίσους*», είπε. Για τον Λέοντα, οι περιοχές που προβάλλονται ως «*ζώνες ασφαλείας*» είχαν το αποτέλεσμα να «*μας χωρίζουν από τους γείτονές μας*» και να διαδίδουν «*προκατάληψη*». Διακήρυξε ότι η Εκκλησία έπρεπε να «*ανοίξει τα σύνορα μεταξύ των λαών και να γκρεμίσει τα τείχη ανάμεσα σε τάξεις και φυλές*». Ο Λέων επιπλέον καταδίκασε τη γυναικοκτονία στο ίδιο κήρυγμα, χαρακτηρίζοντάς την τόσο οδυνηρή όσο και τραγική, αποδίδοντάς την σε μια «*ανθυγιεινή επιθυμία για κυριαρχία*».

### Πολιτική στις ΗΠΑ
Σε όλη τη διάρκεια της θητείας του ως επίσκοπος και καρδινάλιος, ο Πρέβοστ συνέχισε να ψηφίζει τόσο σε πολιτειακές όσο και σε ομοσπονδιακές εκλογές στις Ηνωμένες Πολιτείες, όντας εγγεγραμμένος ψηφοφόρος στην κομητεία Γουίλ της Ιλινόι. Η εκλογική νομοθεσία του Ιλινόι δεν απαιτεί από τους ψηφοφόρους να εγγράφονται ανά πολιτικό κόμμα, συνεπώς ο Πρέβοστ δεν έχει δηλώσει ποτέ επίσημα καμία κομματική ταυτότητα. Οι εκλογές στις οποίες συμμετείχε περιλαμβάνουν τις δημοκρατικές προκριματικές εκλογές για τις προεδρικές εκλογές του 2008, τις Δημοκρατικές προκριματικές για τις εκλογές κυβερνήτη Ιλινόι το 2010, τις Ρεπουμπλικανικές προκριματικές για τις προεδρικές εκλογές του 2012, τις Ρεπουμπλικανικές προκριματικές για τις εκλογές κυβερνήτη Ιλινόι το 2014, τις Ρεπουμπλικανικές προκριματικές για τις προεδρικές εκλογές του 2016, και τις γενικές εκλογές των ΗΠΑ το 2024.

Στην πλατφόρμα κοινωνικής δικτύωσης Χ (πρώην Twitter), ο πρώην λογαριασμός του Πρέβοστ έκανε αναδημοσιεύσεις επικριτικές για τις μεταναστευτικές πολιτικές των ΗΠΑ υπό τον Πρόεδρο Ντόναλντ Τραμπ και τον Αντιπρόεδρο Τζέι Ντι Βανς. Έχει επίσης εκφράσει στήριξη στον εμβολιασμό κατά της COVID-19 κατά την πανδημία και συμπάθεια για τον Τζορτζ Φλόιντ και τους διαδηλωτές. Ο λογαριασμός Χ που χρησιμοποιούσε πριν από την εκλογή του ως Πάπας έχει από τότε διαγραφεί, και χρησιμοποιεί πλέον τον επίσημο λογαριασμό @*Pontifex*, τον οποίο κληρονόμησε από τον πάπα Φραγκίσκο, ο οποίος με τη σειρά του κληρονόμησε τον λογαριασμό από τον πάπα Βενέδικτο ΙΣΤ΄.

## Δείτε επίσης
* Παπικό Κονκλάβιο του 2025
* Κατάλογος Παπών

## Υποσημειώσεις


## Παραπομπές


## Εξωτερικοί σύνδεσμοι
* 


Κατηγορία:Ηγέτες εν ενεργεία
Κατηγορία:Πάπες 21ου αιώνα
Κατηγορία:Αμερικανοί Πάπες
Κατηγορία:Αμερικανοί γαλλικής καταγωγής
Κατηγορία:Αμερικανοί ιταλικής καταγωγής
Κατηγορία:Αμερικανοί ισπανικής καταγωγής